ક્રૂડના ભાવમાં નીચા મથાળેથી સુધારો થતો હોવાથી ભારતીય કરન્સીમાં બે સપ્તાહની મજબૂતાઈ ઓસરી ગઈ હતી. આને કારણે પણ વિદેશી સંસ્થાકિય રોકાણકારો વેચવાલ રહ્યા છે. ઓક્ટોબર મહિનામાં એફપીઆઈ લગભગ સવા અબજ ડોલરના શેરો વેચી ચૂકી છે. જેની સામે સ્થાનિક નાણાસંસ્થાઓએ મોટો ટેકો આપ્યો હોવા છતાં તેની ધારી અસર થઈ નથી. શેરોમાં પાછી ફરેલી વેચવાલીની સાથે નિફ્ટી વીઆઇએક્સ પણ ફરીથી ઊંચકાઈ હતી અને 3.5 ટકા વધીને 17.98 રહી હતી. ડેરિવેટિવ્ઝ સેગમેન્ટમાં બેન્ક નિફ્ટીમાં પણ ઝડપી પીઠેહઠ જોવા મળી હતી. 25.500ના પુટ ઓપ્શનમાં સૌથી વધુ કામકાજ જોવાયા હતા અને સ્પોટમાં 26,000 કુદાવવામાં અસફળ રહી હતી. બ્રોડબેઇઝ આંકમાં મિડ કેપ 324 અને સ્મોલ કેપ 323 પોઇન્ટ ઘટ્યા હતા જેને પગલે માર્કેટ બ્રેડથ નેગેટિવ રહીને વધનાર 717 શેરો સામે ઘટનાર 1893 શેરો હતા. સેક્ટોરલ આંકમાં એનર્જી 1.5 ટકા, ફાઇનાન્સ 2.2 ટકા, હેલ્થકેર 1.6 ટકા, ટેલિકોમ 1.8 ટકા, ઓટો 3 ટકા, બેન્કેક્સ 1.8 ટકા, કેપિટલ ગુડ્ઝ 1.6 ટકા, કન્ઝયુમર ડ્યુરેબલ 1.2 ટકા, મેટલ બે ટકા, ઓઇલ એન્ડ ગેસ 2.4 ટકા, રિયલ્ટી 3.2 ટકા ઘટ્યા હતા.